Vasenkätistä kirjoittamista.
**Vasenkätisyys** tarkoittaa vasemman käden suosimista tarkkaa koordinaatiota vaativissa tehtävissä, kuten kynällä kirjoittamisessa.

Yleisyys ja syyt
----------------

Vasenkätisten päivän viettoa Lontoossa 13. elokuuta 2002.
Vasenkätisiä on noin 10 prosenttia maailman ihmisistä – miehistä 12 prosenttia ja naisista 8 prosenttia. Länsimaissa heitä on hiukan yli 10 prosenttia, mutta Afrikassa ja Aasiassa vähemmän, esimerkiksi Intiassa 6 prosenttia, Sudanissa 5 prosenttia ja Japanissa 4 prosenttia.

Kaksosilla vasenkätisyyttä esiintyy kaksi kertaa useammin kuin muilla ihmisillä.

Merkkejä vasenkätisistä ihmisistä on löydetty jo miljoonia vuosia vanhoista fossiileista, mutta he olivat jo tuolloin vähemmistössä. Mahdollisesti vanhin kirjallinen maininta vasenkätisyydestä on *Raamatun* Tuomarien kirjan kertomus Benjaminin heimoon kuuluneesta Eehudista, joka eli noin vuonna 1200 eaa. Eehudin kuvataan surmanneen Mooabin kuninkaan Eglonin miekalla, jota hän käytti vasemmalla kädellään. Maailman kuvataiteen historiassa vasenkätisten hahmojen osuus on ollut suurin piirtein sama kuin oikeassa elämässäkin. Merkkejä vasenkätisyydestä on löydetty myös joidenkin käyttöesineiden tekotavasta.

Vasenkätisyyden harvinaisuudelle ei tunneta selvää biologista syytä. Vasenkätisyyden arvellaan johtuvan suurimmaksi osaksi ympäristötekijöistä ja joltain osin usean geenin yhteisvaikutuksesta. Kahden vasenkätisen vanhemman lapsista vasenkätisiä on joka neljäs. Vuonna 2020 julkaistussa tutkimuksessa 1,7 miljoonan ihmisen perimästä löydettiin 41 aluetta, jotka liittyivät vasenkätisyyteen.

Vasenkätisyyden todennäköisyyttä lisäävät äidin raskaudenaikaiset ongelmat ja vaikea synnytys.

Vasenkätisten aivot
-------------------

Vasenkätisyyteen liittyy oikean aivopuoliskon suurempi käyttö kuin oikeakätisyyteen. Noin 30 prosenttia vasenkätisistä ihmisistä käyttää kielen prosessointiin enemmän oikeaa aivopuoliskoaan, tai molempia aivopuoliskoja yhtäläisesti, kun oikeakätisistä niin tekee vain kaksi prosenttia.

Vasenkätisyyden haittoja ja etuja
---------------------------------

Tenniksen huipulla on ollut useita vasenkätisiä pelaajia, kuten John McEnroe.
Monet laitteet ja välineet on suunniteltu käytettäväksi oikealla kädellä, ja myös monien esineiden ja huonekalujen sijoittelussa on ajateltu lähinnä oikeakätisiä. Tällöin niiden käyttäminen vasemmalla kädellä voi olla vaikeaa tai epämukavaa.

Kynällä kirjoittaminen vasemmalla kädellä vasemmalta oikealle voi olla vaikeaa ja sottaista, sillä kynää täytyy työntää käden edellä, ja käden joutuu vetämään musteesta kostean tekstin yli.

Joitakin välineitä on suunniteltu erikseen vasenkätisille, jotta niitä olisi helpompi käyttää. Suomalaisittain eräs tunnetuimmista esimerkeistä lienevät 1970-luvun alussa markkinoille tulleet Fiskarsin vasenkätiset sakset. Punaisine kahvoineen ne erottuvat oranssinvärisistä, oikeakätisille muotoilluista saksista.

Vasenkätisillä on yliedustus monessa kamppailulajissa, kuten nyrkkeilyssä, vapaaottelussa, painissa, judossa, karatessa ja taekwondossa. Myös tenniksen huipulla vasenkätisiä on paljon. Vasenkätisten yliedustus ja yliote oikeakätisiin nähden saattaa perustua heidän harvinaisuuteensa, mikä tekee heidän liikkeistään vaikeammin ennustettavia kuin oikeakätisten. Tämän edun on arveltu voineen vaikuttaa myös entisaikojen todellisissa taistelu- ja väkivaltatilanteissa.

Suhtautuminen
-------------

Vasenkätisiä on joskus yritetty pakottaa tai ohjata oikeakätisiksi esimerkiksi koulussa, mutta nykyaikana näin ei enää tehdä. Suomessa koulun kirjoitustunneilla kahlittiin aikoinaan vasenkätisten oppilaiden vasen käsi kiinni, koska haluttiin näiden oppivan kirjoittamaan oikealla kädellä.

Joissain kulttuureissa vasenta kättä pidetään likaisena, ja se onkin varattu esimerkiksi sukupuolielinten hygienian hoitoon. Siksi esimerkiksi syömistä vasemmalla kädellä ei pidetä hyväksyttävänä.

Monissa kulttuureissa vasenkätisyys ei kuitenkaan ole nykypäivänä paheksuttava ominaisuus eikä vasemman käden käyttämistä tarvitse vältellä.

Vasenkätisten elämää helpottamaan onkin perustettu erilaisia kauppoja ja palveluita, jotka keskittyvät esimerkiksi vasenkätisille soveltuvan tuotevalikoiman kartuttamiseen. Tiettävästi ensimmäinen pelkästään vasenkätisten tarpeisiin erikoistunut yritys oli Lontoon Sohossa toiminut *Anything Left-Handed*, joka aloitti vasenkätisten tuotteiden kivijalkakauppana vuonna 1968. Myymälä lopetti toimintansa 2006, mutta jatkaa yhä verkkokauppana. Verkkokaupan yleistymisestä huolimatta vasenkätisille suunnattuja erikoisliikkeitä on yhä olemassa; sellaisia sijaitsee ainakin San Franciscossa Yhdysvalloissa sekä Erfurtissa Saksassa.

Kansainvälinen vasenkätisten päivä
----------------------------------

Kansainvälistä vasenkätisten päivää vietetään vuosittain 13. elokuuta, ja sitä on juhlittu jo vuodesta 1976 lähtien. Vasenkätisille omistettua päivää vietti ensimmäisen kerran Lefthanders International -yrityksen perustaja Dean R. Campbell.

Katso myös
----------

* Molempikätisyys
* Vasemman käden polku

Lähteet
-------

* McManus, Chris: *Right Hand, Left Hand: The Origins of Asymmetry in Brains, Bodies, Atoms, and Cultures*. Harvard University Press, 2002. ISBN 0674009533.

### Viitteet

1. 1 2  Emma Karlsson: Being left-handed doesn’t mean you are right-brained – so what does it mean? *The Conversation*.  12.8.2019. Viitattu 12.4.2021.
2. ↑  McManus 2002, s. 205.
3. 1 2  Amanda MacMillan: 20 ways being left-handed impacts your health *CNN*.  4.11.2015. Viitattu 12.4.2021.
4. 1 2 3  Jukka Ruukki: Miksi 90 prosenttia ihmisistä on oikeakätisiä, vaikka biologisesti siitä ei näytä olevan hyötyä? – Testaa, kumpi on vahvempi kätesi *Helsingin Sanomat*.  21.3.2016. Viitattu 12.4.2021.
5. ↑  McManus 2002, s. 202.
6. ↑  Tuom. 3:15
7. ↑  McManus 2002, s. 210.
8. 1 2  David Evans & Sarah Medland: There’s no single gene for left-handedness. At least 41 regions of DNA are involved *The Conversation*.  28.9.2020. Viitattu 12.4.2021.
9. ↑  Caroline Praderio: 16 little ways that the world is designed for right-handed people *Insider*.  9.8.2019. Viitattu 12.4.2021.
10. ↑  Karleen A.: The Perils of Left-handed Writing *National pen*. Viitattu 12.4.2021.
11. ↑  Vasenkätiset sakset | Fiskars *www.fiskars.com*. Viitattu 7.6.2022.
12. ↑  Thomas Richardson & R. Tucker Gilman: Left-handedness is associated with greater fighting success in humans *Nature*.  28.10.2019. Viitattu 12.4.2021.
13. ↑  Anu-Maija Kärjä: Elämää enemmistön ehdoilla *Yle*.  18.8.2013. Viitattu 12.4.2021.
14. ↑  StackPath *www.anythinglefthanded.co.uk*.  Arkistoitu 15.2.2021. Viitattu 7.6.2022.
15. ↑  Lefty's San Francisco and Leftyslefthanded.com has an unparalleled selection of left-handed products. *www.leftyslefthanded.com*. Viitattu 7.6.2022.
16. ↑  Left Hand Store Erfurt Germany *www.facebook.com*. Viitattu 7.6.2022.
17. ↑  Mika Parikka: Hyvää kansainvälistä vasenkätisten päivää! Maailmassa on monta positiivista syytä olla vasuri *Voice.fi*.  13.8.2016. Viitattu 7.6.2022.
18. ↑  International Left-Handers Day: Here Are Some Famous Lefties *NDTV.com*. Viitattu 7.6.2022.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Vasenkätisyys**.
* Vasenkätisiä linkkejä